**Magyargencs község Önkormányzata**

**Képviselő-testületének 20/2004. (IV.29.) számú rendelete a**

**temetőkről és a temetkezésekről**

**Magyargencs község Önkormányzatának képviselő-testülete a temetőkről és a**

**temetkezésekről szóló 1999. évi XLIII. 41.§. /3/ bekezdésében kapott felhatalmazás alapján a következő rendeletet alkotja:**

**I. fejezet**

**Általános rendelkezések**

**1.§.**

/1/ A rendelet hatálya az Önkormányzat (8517 Magyargencs Petőfi u. 127.) tulajdonában lévő köztemetőkre terjed ki.

/2/ A temető üzemeltetését a Polgármesteri Hivatal (8517 Magyargencs Petőfi u. 127.) végzi.

/3/ A temetőkben temetkezési szolgáltatást a külön jogszabályban előírt feltételekkel rendelkező szolgáltató végezhet.

**II. fejezet**

**A temető létesítményei, infrastruktúrája**

**2.§**

/1/ Az önkormányzat gondoskodik a temető kialakításáról, az üzemeltetéshez szükséges infrastruktúra kiépítéséről, a temető bekerítéséről, ravatalozó építéséről, karbantartásáról.

/2/ Az üzemeltető feladata:

a./ a temető területén lévő utak fenntartása

b./ a temető kerítésének javítása

c./a ravatalozó és egyéb létesítmények karbantartása

d./ vízvételi hely biztosítása

e./ temetői parkok gondozása

f./ halott hűtő működtetése

g./ sírhelynyilvántartás vezetése

h./ sírhelyek használati jogának eladása

i./ temetési szolgáltatás feltételének biztosítása temetkezési szolgáltatók részére temető üzemeltetési díj ellenében /1.sz.melléklet/

j./ hulladék rendszeres gyűjtése és elszállítása

k./ temető rendjének betartása és betartatása

l./ temető közös használatú területének tisztántartása

/3/ A temetőt vízzel és legalább egy csatlakozási ponton elektromos árammal kell ellátni.

**III. fejezet**

**A temetési hely**

3.§.

/1/ A temetők temetési helyei:

a./ sírhely – használati ideje 25 év, ami meghosszabbítható

b./ kettős, hármas, négyes sírhely – használati ideje az utolsó betemetés napjától számított 25 év, ami meghosszabbítható

c./gyermeksírhely – használati ideje 25 év, ami meghosszabbítható

d./ közös sírhely – használati ideje a temető fennállásáig

e./ sírbolt /kripta/ - használati ideje 100 év, ami meghosszabbítható

f./ urnasírhely – használati ideje 25 év, ami meghosszabbítható

g./ hamuszóró hely – használati ideje a temető fennállásáig.

/2/ A sírhely táblákat /parcellákat/ a jogszabály előírásai szerint kel kialakítani.

/3/ Az egyes sírhely mérete: 110 cm x 210 cm

A sírgödör mérete: 80 cm x 210 cm

A kettős sírhely mérete: 190 cm x 210 cm

A sírgödör mérete: 160 cm x 210 cm

/4/ A sírhelytáblákon belül a sírok között legalább 40 cm távolságot kell tartani.

/5/ Sírboltok építéséhez a temető tulajdonosának hozzájárulása szükséges, helyét a tulajdonos jelöli ki. A sírboltok egymástól legalább 50 cm távolságra helyezkednek el és közöttük legalább 1,5 m széles szabad területet kell hagyni. A sírboltok jogszabály szerint számított homlokzatmagassága a 2,7 m-t, legmagasabb pontja a 4,5 m-t nem haladhatja meg.

**4.§.**

/1/ Közös sírhely több halott együttes eltemetésére, vagy holttest maradványok elhelyezésére létesíthető.

/2/ A szolgáltatást igénylő kérelmére az üzemeltető köteles gondoskodni a hamvak szétszórásához, és annak talajba történő beszóródásához füvesített parkszerűen kialakított hamuszóró hely létesítéséről.

**5.§.**

A sírjel megengedett magasságát az építésügyi hatóság korlátozhatja. A sírjeleket, emlékoszlopokat, síremlékeket és tartozékaikat a közízlést nem sértő, egyszerű formában, lehetőleg természetes anyagból /kő, fa/ kell készíteni.

**IV. fejezet**

**A temetők használata**

**6.§.**

/1/ A temetési helyek használati jogának megváltása díjköteles. A díjak mértékét a 2. számú melléklet tartalmazza.

/2/ A díjakat minden esetben a szolgáltatás igénybevételekor, illetve a használati jog megváltásakor, valamint meghosszabbításakor kell megfizetni.

/3/ Az üzemeltető – felajánlás esetén – bármely megváltott, de igénybe nem vett, vagy kiürített temetkezési helyet visszaveszi, a visszavételkor érvényes áron. Kiürített temetési hely esetén a használati időre eső összeg levonásra kerül.

/4/ A megváltott temetési hely nem ruházható át.

/5/ Betemetett sírba sírnyitási engedélyes rátemetés a jogszabály előírásai alapján történhet.

/6/ Rátemetéskor a megváltott sírhely hátralévő idejével arányosan csökkentett díjat kell fizetni.

**7.§.**

/1/ A temető üzemeltetője köteles évenként megállapítani a megváltott temetési helyek használati idejének lejáratát.

/2/ A temető bejáratánál évenként október 1-től – május 31-ig az üzemeltető hirdetményt köteles kifüggeszteni az adott és a következő évben lejáró temetési helyek használati idejének lejártáról.

/3/ A temetési hellyel rendelkezni jogosult a használati jogot a hirdetmény megjelenését követő év május 31-ig az előírt díj befizetésével meghosszabbíthatja.

/4/ Amennyiben az érdekeltek a temetési helyek használati idejét nem hosszabbítják meg a jelzett határidőig, a temető üzemeltetője jogosult a holttestek maradványait közös sírhelyben elhelyezni. Az így megürült temetés helyek újból értékesítésre kerülnek.

**V. fejezet**

**A temetők rendje**

**8.§.**

A temetőben végzendő minden munkát – kivéve a hozzátartozók részéről történő sírgondozást, a temetési hely növénnyel való beültetését és díszítését - a temető üzemeltetőjének be kell jelenteni. Fákat az üzemeltető engedélyével lehet ültetni, kivágni.

/2/ Temetőn kívül ravatalozni az ÁNTSZ engedélyével lehet.

/3/ Temetkezési szolgáltatók a temető üzemeltetési díj befizetésével vehetik igénybe a létesítményeket – ravatalozót és hűtőtárolót – és az azt szolgáló infrastruktúrát – villanyt, vizet stb.

/4/ A jogszabály szerint gondoskodni kell az elhunyt méltó búcsúztatásáról.

**9.§**

/1/ A munkát úgy kell elvégezni, hogy az ne sértse a hozzátartozók és a látogatók kegyeleti érzéseit, ne akadályozza az elhunyt elbúcsúztatását. A munkavégzés során a szomszédos területi hely nem sérülhet, gondoskodni kell arról, hogy eredeti állapota ne változzon.

/2/ Munkavégzéssel keletkezett hang vagy egyéb hatás nem zavarhatja a búcsúztatást, szertartást.

/3/ Egy időben több temetési szertartás nem végezhető. Az üzemeltető köteles ennek betartásáról gondoskodni.

/4/ A temetőben a temetkezési szertartáson kívül egyéb rendezvény csak a tulajdonos hozzájárulásával történhet, kivéve az elhunytakkal kapcsolatos megemlékezést.

**10.§.**

/1/ A temető térképét, a parcellázási tervet, a temető rendjének biztosítását szolgáló rendelkezéseket a temető üzemeltetője készíti el, s gondoskodik annak kifüggesztéséről.

/2/ A temető területén csak a temetési helyek díszítésére szolgáló tárgyakat /koszorú, virágcsokor, dísznövény, váza, mécses, sírlámpa stb./ szabad elhelyezni. Ezek a tárgyak /növények/ a temetési hely méreteit nem haladhatják meg, annak megközelítését, gondozását, valamint a kegyeleti érzés kifejezését nem akadályozhatják.

/3/ A temetőbe járművel behajtani tilos /kivéve: kerékpár/. Indokolt esetben az üzemeltető engedélyezheti a járművek behajtását. Halottszállító járművel csak a ravatalozóig szabad közlekedni. Indokolt esetben az üzemeltető engedélyt adhat a síroknak járművel történő megközelítésére.

/4/ A temető területére csak kész síremlék vihető be. A temető területére csak a síralap építéséhez szükséges építőanyagot szabad bevinni.

/5/ A temetőben a sírokat, az azokon lévő tárgyakat, a síremlékeket, a fákat, bokrokat, a növényzetet, az épületeket, általában bármilyen más tárgyakat megrongálni vagy beszennyezni, a virágokat elvinni vagy eltávolítani tilos.

/6/ A temetések alkalmával, vagy javítás céljából megbontott síremlékeket, /sírkertet/ a fagyos időszak kivételével – 30 napon belül – eredeti állapotába vissza kell állítani. A megbontott síremlék egyes darabjait úgy kell tárolni, hogy azok más temetési helyek gondozását, valamint az utakon a közlekedést ne akadályozzák.

/7/ Elszáradt koszorút, virágot és szemetet csak a kijelölt hulladékgyűjtő helyre szabad tenni.

/8/ A temető területén égetés /kivéve kegyeleti gyertya és mécses gyújtás/ kegyeleti szertartáshoz használt kandeláber gyújtása/tűzrakás tilos.

/9/ Tilos a temető földjét felásni, földet elvinni vagy azt sírhantolásra felhasználni.

/10/ 10 éves aluli gyermek kísérő nélkül a temetőben nem tartózkodhat.

**11.§.**

/1/ A temető kulturált kiépítésének és gondozottságának biztosítása érdekében az eltemettető a síremléket létesítő vagy a sírhely megújítója köteles a temetkezési hely ápolásáról gondoskodni.

/2/ Az egy éven át gondozatlan sírhelyeket – a hirdetményi felhívás eredménytelensége esetén a sírjel meghagyása mellett a temető üzemeltetője fűvel bevetheti.

/3/ A temetőben tilos minden olyan magatartás, amely a kegyeleti érzést sérti, vagy sértheti, a látogatókat megbotránkoztathatja.

**IV. fejezet**

**Záró rendelkezések**

/1/ Aki a temetők rendjéről szóló fejezet rendelkezéseit megsérti, szabálysértést követ el és 30.000.-Ft-ig terjedő pénzbírsággal sújtható.

/2/ A rendelet betartását a jegyző ellenőrzi, és a szabálysértőkkel szemben eljár.

Ezen rendelet 2004. május 1-én lép hatályba. Ezzel egyidejűleg hatályát veszti a temetőkről és a temetkezésről szóló 1/2002. (I.21.) rendelet.

Magyargencs, 2004. április 29.

Hári Tibor Holczinger Judit

polgármester jegyző

Kihirdetve:

2004. április 29.

Holczinger Judit

jegyző

1. **sz. melléklet**

Temetői létesítmények használatáért a szolgáltatók által fizetendő díj: 3.500.-Ft/temetés

**2. sz. melléklet**

- egyes sírhely 25 évre: 2.000.-Ft

- több személyes sírhely 25 évre: 2.000.-Ft/sírhely

- sírbolt 100 évre: 10.000.-Ft/m2

- gyermeksírhely 25 évre: 1.000.-Ft

- előre megváltott egyes sírhely 25 évre: 5.000.-Ft

-előre megváltott többszemélyes sírhely 25 évre: 5.000.-Ft/sírhely

- urnasírhely: 1.000.-Ft

-hamuszóróhely: 5.000.-Ft